облыс әкімі М.Н. Ергешбаевтың 
Облыстық қоғамдық кеңес мүшелерімен 
кездесудегі сөзі


Құрметті облыстық қоғамдық кеңестің мүшелері!
Қадірлі қауым!



Бүгін Өздеріңізбен арнайы кездесіп, пікір алмасу мақсатында жүздесіп отырғаныма қуаныштымын.
Қоғамдық кеңес – билік пен қоғам арасындағы алтын көпір, ел мүддесі мен халықтың талап-тілегін тоғыстыратын маңызды институт. 
Сондықтан Сіздердің өмірлік тәжірибелеріңіз, елдік мәселелерге қатысты ой-пікірлеріңіз, ұсыныстарыңыз алдағы жұмыстарымызға әрдайым бағыт-бағдар  болатынына сенімдімін.
Жақында ғана облыстық қоғамдық кеңестің төрағасы болып сайланған Байқадамов Наурызбай Сейтқалиұлын шын жүректен құттықтаймын! 
Сіздің мол тәжірибеңіз өңірдің қоғамдық-саяси дамуына, тұрақтылығын нығайтуға, ел игілігіне бағытталып, халықтың құрметіне ие болып келесіз. 
Алдағы уақытта қоғамдық кеңеспен тығыз байланыста жұмыс жасап, аймағымыздың өзекті мәселелерін бірлесе талқылап, ортақ шешімдер қабылдаймыз деген ойдамын.


Құрметті мәжіліске қатысушылар!


Соңғы жылдары өңірдің әлеуметтік-экономикалық дамуында оң динамика қалыптасып, аймағымыз республикада көшбасшы облыстар қатарынан көрінуде. 
Төрт жылдан астам уақыт облысымызды Нұрлыбек Машбекұлы басқарған кезеңде, Президентіміздің, Үкіметтің қолдауымен өңір бюджеті 809 млрд теңгені 
(2025 ж.) құрап, 2021 жылмен (389,9 млрд тг.) салыстырғанда 
2 есеге ұлғайды. 
Даму бюджеті соңғы 4 жылда 4,3 есеге артты 
(2021 ж. – 47 млрд тг., 2025 ж. – 202 млрд тг.).
Биыл облыс бюджетінің көлемі 727,6 млрд. теңгені құрайды.
Бұл қаражат аймағымыздың ең өзекті мәселелерін шешуге, ауқымды инфрақұрылымдық жобаларды іске асыруға, тұрғындардың өмір сүру сапасын жақсартуға бағытталуда.
Экономиканы әртараптандыру мақсатында алдағы 
үш жылда аймағымызда құны 1 трлн 900 млрд теңгеге 
48 инвестициялық жоба іске асырылып, 10 мыңнан аса жаңа жұмыс орындары ашылады.
Биыл жалпы 1 трлн теңгеге 14 ірі жобаның құрылысы басталады.

Бүгінде облыс тұрғындары 100 пайыз орталықтандырылған сапалы ауыз сумен қамтылған.
Облыс орталығындағы көпқабатты тұрғын үйлер орталықтандырылған ыстық сумен толық қамтамасыз етілген.
Жыл соңына дейін 10 елді мекенді газдандырып, халықты көгілдір отынмен қамту деңгейін 85 пайызға жеткіземіз (Ақжарма, Қамыстыбас, Қоғалыкөл, Шіркейілі, Төребай би, Иіркөл, Бекарыстан би, Жанқожа батыр, Түктібаев, Майдакөл).
Үй кезегінде тұрған азаматтарды баспанамен қамту мақсатында биыл 2 400 пәтерді пайдалануға беру жоспарлануда (әлеуметтік жағынан аз қамтылған топтар үшін арендалық пәтерлер - 1 332, жеңілдетілген несие негізінде кредиттік пәтерлер – 900, 7 қабатты 2 кредиттік тұрғын үй салу арқылы - 
168 пәтер).
Облыс бойынша 138 шақырым автомобиль жолдары, көшелер мен көпір өткелдері жөндеуден өткізіліп (38,1 млрд тг), жақсы жағдайдағы жолдардың үлесін 95,5%-ға дейін жеткіземіз. 
2022 жылдан бері облысымызда 200-ге жуық жаңа әлеуметтік нысандар пайдалануға берілді.


Мемлекет басшысының өңірімізге жасаған жұмыс сапарлары барысында және Ұлттық Құрылтайда берген тапсырмалары жүйелі түрде жүзеге асуда.
Қазіргі таңда Қызылорда қаласында 300 орындық көпбейінді аурухана, 500 орындық емхана, 
200 орындық перинаталдық орталықтың, жаңа Драма театр мен заманауи кітапхана құрылыстары жүруде. 
Қызылорда қаласының шет аймағында 400 орындық емхананың құрылысы жүруде.
«Батыс Еуропа – Батыс Қытай» халықаралық автодәлізінің «Қызылорда – Ақтөбе» бағытындағы жолын төрт жолақты етіп кеңейту жобасының бірінші кезеңі серпінді түрде жүзеге асуда. 
«Бейнеу – Сексеуіл» бағыты бойынша облыс аумағынан өтетін 189 шақырым жол құрылысын бастаймыз. 
Осы жұмыстардың сапалы әрі мерзімінде орындалуын қамтамасыз ету – Сіздер мен біздерге артылған міндет. 

Құрметті қоғамдық кеңес мүшелері!

Аймағымыздың әлеуметтік-экономикалық дамытуға бағытталған жұмыстарды бірлесе қоғамдық бақылауға алуымыз қажет. 
Бұл бағытта депутаттармен және қоғамдық кеңес мүшелерімен, сарапшылармен тұрақты түрде кездесіп, ой-пікірлеріне құлақ асып, ұсыныстарын ескеруге тиіспіз. 
Себебі, елдік мәселеде жұртшылықтың қолдауы мен ортақ пікірі аса маңызды.
Біздің басты мақсатымыз – Мемлекет басшысының тапсырмаларын сапалы орындап, өңірдің тұрақты дамуын қамтамасыз ету, халықтың тұрмыс сапасын жақсарту және Сыр елінің әлеуметтік-экономикалық әлеуетін одан әрі арттыру.
Осы жолда Сіздердің қолдауларыңызға және белсенді азаматтық ұстанымдарыңызға әрдайым сенім артамын. 
Бірлесе еңбек етіп, қасиетті Сыр өңірінің                    өсіп-өркендеуіне қызмет ете берейік.


Қадірлі қоғамдық кеңес мүшелері!


Мені Өздеріңіз жақсы білесіздер!
Осыған дейін Сіздердің көпшілігіңізбен аймағымыздың бірқатар аудандары мен қаланы басқарған тұста бірге қызмет атқардық.
Сондықтан, Сіздердің ұсыныстарыңызды назарға алып, Әділетті, Қуатты және Таза Қазақстанды құру жолында қызмет ететін боламыз.
Алдағы уақытта қоғамдық кеңестің алаңында 
өзекті мәселелерді талқылап, оң шешім табуына жұмыс жасайтын боламыз. 
Бүгінгі кездесу барысында да ұсыныстарыңызды тыңдайтын боламыз.
Баршаңызды ойларыңызды, ұсыныс-пікірлеріңізді ортаға салуға шақырамын!

